ದಕ್ಷಿಣ ಕನ್ನಡದಲ್ಲಿ ಭತ್ತದ ಕೃಷಿ ಕಾಂತ್ರಿ: ಸಚಿವ ಕೋಟ ಶ್ರೀನಿವಾಸ ಬೆಳ್ತಂಗಡಿ: ಪ್ರಸ್ತುತ ವರ್ಷ ಹೆಚ್ಚುವರಿಯಾಗಿ ದ.ಕ.ಜಿಲ್ಲೆಯ ಸುಮಾರು ೧೦೦೦ಕ್ಕೂ ಹೆಚ್ಚು ಎಕರೆ ಪ್ರದೇಶಗಳಲ್ಲಿ ಭತ್ತದ ಕೃಷಿ ಬೆಳೆಯುವಂತಹ ಕ್ರಾಂತಿಕಾರಿ ಕೆಲಸಕ್ಕೆ ಮುಂದಾಗಲಿದೆ ಎಂದು ದ.ಕ. ಜಿಲ್ಲಾ ಉಸ್ತುವಾರಿ ಸಚಿವ ಕೋಟಾ ಶ್ರೀನಿವಾಸ ಪೂಜಾರಿ ತಿಳಿಸಿದರು. ಅವರು ಸೋಮವಾರ ಗುರುವಾಯನಕೆರೆ ಕಿನ್ಯಮ್ಮ ಸಭಾಭವನದಲ್ಲಿ ದ.ಕ.ಜಿ.ಪಂ., ಕೃಷಿ ಇಲಾಖೆ ಬೆಳ್ತಂಗಡಿ ಇದರ ವತಿಯಿಂದ ೨೦೨೧೨೨ನೇ ಸಾಲಿನ ಕೃಷಿ ಅಭಿಯಾನ ಯೋಜನೆಯಡಿ ಇಲಾಖೆಗಳ ನಡಿಗೆ ರೈತರ ಕಡೆಗೆ ಮತ್ತು ಹಡೀಲು ಭೂಮಿಯಲ್ಲಿ ಭತ್ತದ ಕೃಷಿಗೆ ಪ್ರೇರಣೆ ಸಭೆ ಹಾಗೂ ಕೃಷಿ ಮಾಹಿತಿ ರಥಕ್ಕೆ ಚಾಲನೆ ನೀಡಿ ಮಾತನಾಡಿದರು. ರಾಜ್ಯದಲ್ಲಿ ೧೫ ಲಕ್ಷ ಎಕ್ರೆ ಭೂಮಿ ಹಡೀಲು ಬಿದ್ದಿದೆ. ಇದಕ್ಕೆ ಉತ್ತೇಜನ ಕೊಟ್ಟರೆ ಇದರಿಂದ ಬಹುದೊಡ್ಡ ಕ್ರಾಂತಿ ಆಗಲಿದೆ. ಈ ನಿಟ್ಟಿನಲ್ಲಿ ದ.ಕ ಜಿಲ್ಲೆಯ ಶಾಸಕರು ಒಟ್ಟಾಗಿ ಅವರವರ ಕ್ಷೇತ್ರದಲ್ಲಿ ಹಡೀಲು ಬಿದ್ದ ಭೂಮಿಯನ್ನು ಗುರುತಿಸಿ, ಕೃಷಿ ಅಧಿಕಾರಿಗಳ ಜತೆ ಸಭೆ ನಡೆಸಲಿದ್ದಾರೆ ಎಂದರು. ಕೊರೊನಾದಿಂದಾಗಿ ನಿರುದ್ಯೋಗ ಸಮಸ್ಯೆ ಕಾಡುತಿದೆ. ಯುವ ಜನಾಂಗದವರಿಗೆ ಈ ಕೊರೋನಾದಿಂದಾಗಿ ಸ್ವಂತ ಉದ್ಯೋಗ ಮಾಡಲು ಕಷ್ಟದ ಸ್ಥಿತಿ ಇದೆ. ಹಡೀಲು ಭೂಮಿಯಲ್ಲಿ ಕೃಷಿಗೆ ಸರಕಾರ ಪ್ರೋತ್ಸಾಹ ನೀಡುತ್ತಿದೆ. ಅಂಕಿ ಅಂಶಗಳ ಪ್ರಕಾರ ಬೇರೆ ಜಿಲ್ಲೆಗಳಲ್ಲಿ ಹಡೀಲು ಜಾಸ್ತಿ ಇದೆ. ನಮ್ಮ ಜಿಲ್ಲೆಯಲ್ಲಿ ಅಡಿಕೆ ತೋಟ ಹಾಗು ಇತರ ಕೃಷಿಯಿಂದಾಗಿ ಹಡೀಲು ಭೂಮಿ ಕಡಿಮೆಯಿದೆ. ಅಂದಾಜು ೨ ಸಾವಿರ ಎಕ್ರೆ ಹಡೀಲು ಬಿದ್ದಿರುವ ಸಾಧ್ಯತೆಯಿದೆ. ಪ್ರಥಮ ಹಂತದಲ್ಲಿ ಪ್ರಸ್ತುತ ವರ್ಷ ೧೦೦೦ ಎಕ್ರೆ ಹಡೀಲು ಭೂಮಿಯಲ್ಲಿ ಕೃಷಿಗೆ ಒತ್ತು ನೀಡಲಾಗಿದೆ ಎಂದರು. ೧ ಎಕರೆಯಲ್ಲಿ ಸುಮಾರು ೨೦ ಕ್ವಿಂಟಾಲ್ ಭತ್ತ ಬೆಳೆಯುತ್ತೇವೆ ಎಂದರೆ ೧೦೦೦ ಎಕ್ರೆಗೆ ಸುಮಾರು ೨೦ ಸಾವಿರ ಕ್ಷಿಂಟಾಲ್ ಭತ್ತ ಬೆಳೆಯಬಹುದು. ದ.ಕ., ಉಡುಪಿ, ಇನ್ನಿತರ ಜಿಲ್ಲೆಗಳಲ್ಲಿ ಪಾಳು ಬಿದ್ದ ಭೂಮಿಯಲ್ಲಿ ಜೀವಂತಿಕೆ ತೋರಿಸಬೇಕು, ಕೃಷಿಕರಿಗೆ ಆದಾಯ ಆಗಬೇಕು, ಅದು ರಾಷ್ಟ್ರೀಯ ಉತ್ಪಾದನೆ ಆಗುವ ಉದ್ದೇಶದಿಂದ ಈ ಯೋಜನೆ ಕೈಗೆತ್ತಿಕೊಳ್ಳಲಾಗಿದೆ. ಧರ್ಮಾಧಿಕಾರಿ ಡಾ. ಡಿ. ವೀರೇಂದ್ರ ಹೆಗ್ಗಡೆಯವರು ಗ್ರಾಮಾಭಿವೃದ್ಧಿ ಯೋಜನೆಯ ಮೂಲಕ ಭತ್ತದ ಕೃಷಿಗೆ ಇಡೀ ರಾಜ್ಯದಲ್ಲಿ ಉತ್ತೇಜನ ನೀಡುತ್ತಿದ್ದಾರೆ ಎಂದರು. ದ.ಕ. ಮತ್ತು ಉಡುಪಿ ಜಿಲ್ಲೆಯಲ್ಲಿ ಕೆಂಪು ಕುಚ್ಚಲು ಅಕ್ಕಿಯನ್ನು ಉಪಯೋಗಿಸುತ್ತೇವೆ. ಬೇರೆ ಕಡೆಯಿಂದ ಬರುವಂತ ತಳಿಗಳು ನಮಗೆ ಗುಣಮಟ್ಟದ ಅಕ್ಕಿಯನ್ನು ನೀಡಲು ಸಾಧ್ಯವಿಲ್ಲ. ಪಡಿತರ ಅಂಗಡಿಯಲ್ಲಿ ತಿಂಗಳಿಗೆ ೧ ಲಕ್ಷ ಕ್ವಿಂಟಾಲ್ ಅಕ್ಕಿ ಬೇಕು. ಅದನ್ನು ಸರಬರಾಜು ಮಾಡಬೇಕಾದರೆ ಗುಣಮಟ್ಟದ ಭತ್ತ ನಮ್ಮಲಿಲ್ಲ. ನಮ್ಮ ಜಿಲ್ಲೆಯಲ್ಲಿ ಜ್ಯೋತಿ, ಜಯ, ಅಭಿಲಾಷ್ ಮೊದಲಾದ ತಳಿಯನ್ನು ಬೆಳೆಸುತ್ತೇವೆ. ಆದರೆ ಬೇರೆ ಜಿಲ್ಲೆಗೆ ಹೋದರೆ ಈ ಗುಣಮಟ್ಟದ ಭತ್ತ ಬೆಳೆಯದ ಕಾರಣ ನಮ್ಮ ಕೆಂಪು ಕುಚ್ಚಲು ಅಕ್ಕಿ ಸರಬರಾಜು ಮಾಡಲಿಕ್ಕೆ ಭತ್ತದ ಕೊರತೆ ಬರುತ್ತದೆ. ಆ ಕಾರಣಕ್ಕಾಗಿ ನಮ್ಮ ಜಿಲ್ಲೆಯಲ್ಲಿ ಭತ್ತ ಜಾಸ್ತಿ ಬೆಳೆಸಿದರೆ ಕೆಂಪು ಕುಚ್ಚಲು ಅಕ್ಕಿ ನೀಡಲು ಸಾಧ್ಯವಾಗಬಹುದು. ವರ್ಷಕ್ಕೆ ೧೨ ಲಕ್ಷ ಕ್ವಿಂಟಾಲ್ ಅಕ್ಕಿ ಬೇಕಾದರೆ, ಅದಕ್ಕೆ ೧೮ ಲಕ್ಷ ಭತ್ತ ಬೆಳಸಿ, ಅದನ್ನು ಸಂಗ್ರಹ ಮಾಡಬೇಕಾಗುತ್ತದೆ. ಜನರ ಕೆಂಪು ಕುಚ್ಚಲು ಅಕ್ಕಿ ಬೇಡಿಕೆಯನ್ನು ಈಡೇರಿಸಬಹುದು ಎಂದರು. ಭತ್ತದ ಬೆಳೆಗೆ ಸರಕಾರದಿಂದ ೧ ಎಕ್ರೆಗೆ ೭೫೦೦ ಪ್ರೋತ್ಸಾಹ ಧನ ನೀಡುತ್ತಿದ್ದು. ವಿಸ್ತರಣೆ ಮಾಡಲಾಗುವುದು. ಭತ್ತದ ಬೆಳೆ ಅಲ್ಪಾವಧಿ ಬೆಳೆ ಆಗಿದ್ದರಿಂದ ಉದ್ಯೋಗ ಖಾತರಿಯಲ್ಲಿ ಕೆಲಸ ಮಾಡಲು ಸಾಧ್ಯವಿಲ್ಲ. ಇದು ಕೇಂದ್ರ ಸರಕಾರದ ತೀರ್ಮಾನ ಆದ ಕಾರಣ ಖಾತರಿ ಯೋಜನೆಯಡಿ ನಾಟಿ ಹಾಗೂ ಕಟಾವು ಬರುವಂತೆ ಪ್ರಸ್ತಾಪ ಮಾಡಲಾಗಿದೆ ಎಂದರು. ಬೆಳ್ತಂಗಡಿ ಶಾಸಕ ಹರೀಶ್ ಪೂಂಜ ಅವರು, ಎಲ್ಲಾ ಇಲಾಖೆಗಳ ಅನುದಾನವನ್ನು ತಂದು ಅಭಿವೃದ್ಧಿ ಕೆಲಸ ಮಾಡುತ್ತಿದ್ದಾರೆ. ಇದೀಗ ಕೃಷಿಯ ಕಡೆಗೆ ಗಮನ ಹರಿಸಿದ್ದು, ಬೆಳ್ತಂಗಡಿ ತಾಲೂಕಿನಲ್ಲಿ ೧೫೦ ಎಕ್ರೆ ಹಡೀಲು ಭೂಮಿಯನ್ನು ಗಮನದಲ್ಲಿ ಇಟ್ಟುಕೊಂಡು ೮೭ ಎಕ್ರೆ ಪ್ರದೇಶದ ಜತೆಗೆ ಹೆಚ್ಚುವರಿ ಇನ್ನೂ ೨೫ ಎಕ್ರೆ ಹಡಿಲು ಭೂಮಿಯಲ್ಲಿ ಭತ್ತ ಬೆಳೆಗೆ ಪ್ರೇರಣೆ ನೀಡಿದ್ದಾರೆ. ಸರಕಾರ ಹಾಗೂ ಕೃಷಿ ಇಲಾಖೆಯ ಪರವಾಗಿ ಅವರಿಗೆ ಅಭಿನಂದನೆ ಸಲ್ಲಿಸುತ್ತೇನೆ ಎಂದರು.ಶಾಸಕ ಹರೀಶ್ ಪೂಂಜ ಅವರು, ತಾಲೂಕಿನಲ್ಲಿ ಹಡೀಲು ಭೂಮಿಯನ್ನು ಭತ್ತದ ಕೃಷಿ ಮಾಡುವ ಮೂಲಕ ಹಸನಾಗಿಸುವ ಕೆಲಸಕ್ಕೆ ಈಗಾಗಲೇ ಸಂಘಸಂಸ್ಥೆಗಳಲ್ಲಿ ಮಾತುಕತೆ ನಡೆಸಿದ್ದೇನೆ. ಧರ್ಮಸ್ಥಳ ಧರ್ಮಾಧಿಕಾರಿ ಡಾ.ಡಿ.ವೀರೇಂದ್ರ ಹೆಗ್ಗಡೆಯ ಮಾರ್ಗದರ್ಶನದಲ್ಲಿ ಗ್ರಾಮಾಭಿವೃದ್ಧಿ ಯೋಜನೆ ವತಿಯಿಂದ ಮಾಡಲಾಗುತ್ತಿದೆ. ತಾಲೂಕಿನಲ್ಲಿ ರೋಟರಿ, ಬದುಕು ಕಟ್ಟೋಣ ಬನ್ನಿ, ಜೇಸಿಐ ಮೊದಲಾದ ಸಂಘಸಂಸ್ಥೆಗಳುಹಡೀಲು ಭೂಮಿಯಲ್ಲಿ ಕೃಷಿ ಮಾಡಲು ಆಸಕ್ತಿ ತೋರಿಸಿದ್ದಾರೆ. ಭತ್ತದ ಕೃಷಿಯನ್ನು ಮಾಡಲು ಯಾವುದೇ ಸಮಸ್ಯೆಗಳಿದ್ದರೆ ಉಸ್ತುವಾರಿ ಸಚಿವರು, ಕೃಷಿ ಸಚಿವರ ಜತೆ ಶಾಸಕರುಗಳು ಸೇರಿಕೊಂಡು ಮುಖ್ಯಮಂತ್ರಿಗಳ ಬಳಿ ಚರ್ಚಿಸಿ, ಪರಿವರ್ತನೆಗೆ ಪ್ರಯತ್ನ ಮಾಡಲಾಗುವುದು. ಕೊರೋನ ಸಂದರ್ಭ ಉದ್ಯೋಗ ಇಲ್ಲದೆ ತಮ್ಮ ಸ್ವಂತ ಭೂಮಿಯಲ್ಲಿ ಕೃಷಿ ಮಾಡುವ ಮೂಲಕ ಶಕ್ತಿಯಾಗಿ ಬೆಳೆಯಲು ಸರಕಾರ ಉತ್ತೇಜನ ನೀಡುತ್ತಿದೆ ಎಂದರು. ಪ್ರಗತಿ ಪರ ಕೃಷಿಕ ಪ್ರಭಾಕರ ಮಯ್ಯ ಅವರು, ರೈತರಿಗೆ ಸಾರ್ವಜನಿಕರು, ಸಂಘಸಂಸ್ಥೆಗಳು ಹಾಗೂ ಇಲಾಖೆಗಳ ಪ್ರೋತ್ಸಾಹ ಅಗತ್ಯ. ದ.ಕ. ಉಡುಪಿ ಹಾಗೂ ಉತ್ತರ ಕನ್ನಡ ಜಿಲ್ಲೆಗೆ ಕರಾವಳಿ ಪ್ಯಾಕೇಜ್ ಮುಂದುವರಿಸಬೇಕು. ಸಣ್ಣ ಭೂಮಿಯಲ್ಲಿ ಇಡೀ ದಿನದ ಬಾಡಿಗೆ ಅತೀ ಸಣ್ಣ ರೈತರಿಗೆ ಯಂತ್ರೋಪಕರಣದಿಂದ ಬೇಸಾಯ ಮಾಡಲು ಕಷ್ಟ. ಅದಕ್ಕಾಗಿ ೪ ಗ್ರಾ.ಪಂ. ವ್ಯಾಪ್ತಿಗೆ ೧ ಉಳುಮೆ ಯಂತ್ರ, ನಾಟಿ ಯಂತ್ರ ಹಾಗೂ ಕಟಾವು ಯಂತ್ರ ಒದಗಿಸಬೇಕು ಹಾಗೂ ಕೇರಳ ಮಾದರಿಯಲ್ಲಿ ಭತ್ತದ ಕೃಷಿಗೆ ಉದ್ಯೋಗ ಖಾತರಿ ನೀಡಬೇಕು ಎಂದಾಗ ಕೇರಳ ಮಾದರಿಯ ದಾಖಲೆಗಳಿದ್ದರೆ ತಕ್ಷಣ ಸರಕಾರದ ಗಮನಕ್ಕೆ ತರಲಾಗುವುದು ಎಂದು ಸಚಿವರು ತಿಳಿಸಿದರು.ಸಭೆಯಲ್ಲಿ ಬೆಳ್ತಂಗಡಿ ರೋಟರಿ ಕ್ಲಬ್ ಪರವಾಗಿ ಅಬುಬೊಕ್ಕರ್, ಮಡಂತ್ಯಾರು ಜೆಸಿಐ ಪರವಾಗಿ ಪ್ರಸನ್ನ ಶೆಟ್ಟಿ ತಮ್ಮ ಅಭಿಪ್ರಾಯವನ್ನು ವ್ಯಕ್ತಪಡಿಸಿದರು. ಹಡೀಲು ಭೂಮಿಯಲ್ಲಿ ಕೃಷಿ ಮಾಡುವ ಕುರಿತು ತಮ್ಮ ತಮ್ಮ ಅಭಿಪ್ರಾಯಗಳನ್ನು ಸಂಘಸಂಸ್ಥೆಗಳು ವ್ಯಕ್ತಡಿಸಿದರು. ವಿಧಾನ ಪರಿಷತ್ ಸದಸ್ಯ ಪ್ರತಾಪಸಿಂಹ ನಾಯಕ್, ಮೇಲಂತಬೆಟ್ಟು ಗ್ರಾ.ಪಂ. ಅಧ್ಯಕ್ಷೆ ಹರಿಣಾಕ್ಷಿ, ತಹಸೀಲ್ದಾರ್ ಮಹೇಶ್ ಜೆ., ತಾ.ಪಂ. ಇಒ ಕುಸುಮಾಧರ್, ಪುತ್ತೂರು ಉಪವಿಭಾಗ ಕೃಷಿ ನಿರ್ದೇಶಕ ದಾನೆಗೊಂಡರ್ ಮೊದಲಾದವರು ವೇದಿಕೆಯಲ್ಲಿ ಇದ್ದರು. ಬೆಳ್ತಂಗಡಿ ಕೃಷಿ ಇಲಾಖೆ ಸಹಾಯಕ ನಿರ್ದೇಶಕ ರಂಜಿತ್ ಕುಮಾರ್ ಕಾರ್ಯಕ್ರಮ ನಿರ್ವಹಿಸಿ, ಕೃಷಿ ಅಧಿಕಾರಿ ಚಿದಾನಂದ ಹೂಗಾರ್ ವಂದಿಸಿದರು.